Document ID: 32008D0671

KOMMISSIONENS BESLUTNING
af 5. august 2008
om samordnet anvendelse af frekvensressourcer i frekvensbåndet 5 875-5 905 MHz til sikkerhedsrelaterede anvendelser af intelligente transportsystemer (ITS)
(meddelt under nummer K(2008) 4145)
(EØS-relevant tekst)
(2008/671/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets beslutning nr. 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen) (1), særlig artikel 4, stk. 3, og
ud fra følgende betragtninger:
(1)
Rådet (2) og Europa-Parlamentet (3) har understreget, at det er vigtigt at forbedre trafiksikkerheden i Europa. Intelligente transportsystemer (ITS) indtager en central plads i en integreret strategi for vejtrafiksikkerhed (4), idet de udstyrer transportinfrastruktur og køretøjer med informations- og kommunikationsteknologi (ikt) med det formål at undgå potentielt farlige trafiksituationer og nedbringe antallet af ulykker.
(2)
En effektiv og sammenhængende udnyttelse af frekvensressourcerne er afgørende for udviklingen af nyt trådløst udstyr i Fællesskabet (5).
(3)
ITS omfatter samvirkende systemer, der bygger på kommunikation fra bil til bil, fra bil til infrastruktur og fra infrastruktur til bil med henblik på tidstro overførsel af information. Sådanne systemer kan gøre transportsystemerne betydeligt mere effektive, forbedre sikkerheden for alle trafikanter væsentligt og give øget trafikkomfort. For at disse mål kan nås, skal kommunikationen mellem køretøjer og vejinfrastruktur være pålidelig og hurtig.
(4)
I betragtning af køretøjernes mobilitet og nødvendigheden af at sikre, at det indre marked kan fungere, og at trafiksikkerheden i hele Europa forbedres, bør frekvensressourcer til samvirkende ITS-systemer stilles til rådighed på et samordnet grundlag i hele EU.
(5)
I medfør af artikel 4, stk. 2, i beslutning 676/2002/EF gav Kommissionen den 5. juli 2006 Den Europæiske Konference af Post- og Teleadministrationer (CEPT) mandat til at undersøge behovet for frekvenser til sikkerhedskritiske applikationer i forbindelse med ITS og samvirkende systemer og til at gennemføre en undersøgelse af den tekniske kompatibilitet mellem sikkerhedskritiske ITS-applikationer og potentielt berørte radiotjenester i de frekvensområder, der er under overvejelse. CEPT blev også anmodet om at udarbejde optimale kanalplaner for de frekvensbånd, der udpeges til ITS.
(6)
De relevante resultater af det arbejde, som CEPT har udført, udgør det tekniske grundlag for denne beslutning.
(7)
CEPT konkluderede i sin rapport af 21. december 2007 (CEPT-rapport 20), at 5 GHz-båndet og navnlig området 5 875-5 905 MHz var egnet til sikkerhedsrelaterede ITS-applikationer, der forbedrer trafiksikkerheden ved at give føreren og bilen flere oplysninger om omgivelserne, andre biler og andre trafikanter. Endvidere fastslog CEPT, at ITS-systemer er kompatible med alle tjenester, der er undersøgt i dette frekvensbånd, og med alle andre eksisterende tjenester, der er undersøgt under 5 850 MHz og over 5 925 MHz, når blot de overholder visse udstrålingsgrænser som fastlagt i CEPT's rapport. Udvælgelsen af dette frekvensbånd vil også være i overensstemmelse med brugen af frekvenser i andre egne af verden og vil således fremme en verdensomspændende harmonisering. Desuden vil ITS ikke kunne kræve beskyttelse mod FSS-jordstationer (Fixed Satellite Service), og uønskede emissioner fra ITS-udstyr skal begrænses for at beskytte FSS.
(8)
Det Europæiske Institut for Telestandarder (ETSI) er ved at færdiggøre den harmoniserede standard EN 302 571 i overensstemmelse med CEPT's kompatibilitetsundersøgelser, så standarden kan danne grundlag for formodning om overensstemmelse med artikel 3, stk. 2, i Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse (6) og således sikre, at ITS-udstyr, der overholder standarden, ikke forårsager skadelig interferens. ITS-sendere forventes at udnytte frekvensressourcerne bedst muligt og begrænse deres sendeeffekt til det mindst mulige, så de frekvenser, der er allokeret til ITS, udnyttes effektivt, og skadelig interferens undgås.
(9)
Af ovennævnte grund skal der ifølge standarden anvendes en sendeeffektstyring (TPC) med et reguleringsområde på mindst 30 dB ved den maksimale samlede sendeeffekt på 33 dBm gennemsnitlig e.i.r.p. Hvis en fabrikant vælger at benytte andre teknikker end dem, der er beskrevet i denne standard, skal sådanne alternative metoder give mindst samme grad af afhjælpning over for interferens som den, standarden giver.
(10)
En samordning i medfør af denne beslutning bør ikke udelukke, at en medlemsstat i begrundede tilfælde kan indføre overgangsperioder eller frekvensdelingsordninger.
(11)
Det forventes, at medlemsstaterne vil stille frekvenserne til rådighed for ITS-kommunikation fra bil til bil i løbet af den seksmånedersperiode, inden for hvilken de skal udpege frekvensbåndet 5 875-5 905 MHz i overensstemmelse med denne beslutning. Hvad angår ITS-kommunikation fra infrastruktur til bil og fra bil til infrastruktur kan det imidlertid være, at nogle medlemsstater får svært ved inden for denne tidshorisont at færdiggøre en passende tilladelsesramme eller koordineringsordning for forskellige ITS-operatørers installation af infrastrukturanlæg ved vejsiden. Forsinkelser i tilrådighedsstillelsen af frekvenser ud over denne periode kan få negative følger for den videre udbredelse af sikkerhedsrelaterede ITS-applikationer i EU og bør derfor begrænses og være behørigt begrundede.
(12)
I takt med markedsudviklingen og den teknologiske udvikling kan der opstå behov for en nyvurdering af denne beslutnings anvendelsesområde og anvendelse ud fra navnlig oplysninger fra medlemsstaterne om denne udvikling.
(13)
Foranstaltningerne i denne beslutning er i overensstemmelse med udtalelse fra Frekvensudvalget -
VEDTAGET FØLGENDE BESLUTNING:
Artikel 1
Denne beslutning har til formål at samordne de tekniske betingelser for adgang til og effektiv udnyttelse af frekvensbåndet 5 875-5 905 MHz til sikkerhedsrelaterede anvendelser af intelligente transportsystemer (ITS) i Fællesskabet.
Artikel 2
I denne afgørelse forstås ved:
1)
»intelligent transportsystem«: en række ikt-baserede systemer og tjenester, som omfatter databehandling, styring, positionsbestemmelse, kommunikation og elektronik, og som anvendes på et vejtransportsystem
2)
»gennemsnitlig e.i.r.p. (ækvivalent isotropisk udstrålet effekt)«: e.i.r.p. under transmission med maksimal sendeeffekt, når der anvendes effektbegrænsning.
Artikel 3
1. Senest seks måneder efter denne beslutnings ikrafttræden udpeger medlemsstaterne 5 875-5 905 MHz-båndet til intelligente transportsystemer og stiller det hurtigst muligt derefter til rådighed uden eksklusivitet.
Udpegelsen skal være i overensstemmelse med de parametre, der er fastlagt i bilaget.
2. Uanset bestemmelserne i stk. 1 kan medlemsstaterne anmode om overgangsperioder og/eller frekvensdelingsordninger i henhold til frekvenspolitikbeslutningens artikel 4, stk. 5.
Artikel 4
Medlemsstaterne følger nøje brugen af 5 875-5 905 MHz-båndet og indberetter resultaterne til Kommissionen med sigte på en nyvurdering af beslutningen, om nødvendigt.
Artikel 5
Denne beslutning er rettet til medlemsstaterne.
Udfærdiget i Bruxelles, den 5. august 2008.

Labels: 12
7
8